作者:趙善括
標題:沁園春
內容:千里風湍，萬疊雲峰，自相送迎。嘆扁舟如葉，漂流如梗，片帆如箭，聚散如萍。家在東湖，身來西浙，非為區區利與名。堪憐處，為雛飢犢暮，狗苟蠅營。平生。何辱何榮。且一任三才和五行。有鷃飛鵬奮，鶴長鳧短，朱顏富貴，白髮公卿。印漫累累，綬何若若，休羨行歌朱買臣。歸來好，向嚴灘垂釣，谷口躬耕。